Rīgas pašvaldības sabiedrība ar ierobežotu atbildību “Rīgas satiksme”

APSTIPRINĀTS

iepirkuma komisijas

2022. gada 17. marta sēdē

*GROZĪJUMI: 2022. gada 25. aprīlī*

*GROZĪJUMI: 2022. gada 29. aprīlī*

SLĒGTA KONKURSA

“Tramvaja infrastruktūras pielāgošana zemās grīdas tramvaja parametriem. 5.tramvaja maršruts.”

Identifikācijas Nr.RS/2022/11

**KANDIDĀTU ATLASES NOLIKUMS**

**Rīga**

**2022**

1. **VISPĀRĪGĀ INFORMĀCIJA**
2. **Iepirkuma procedūras mērķis, priekšmets un veids**
   1. Iepirkuma procedūras mērķis ir noteikt būvuzņēmēju, kas uz saimnieciski visizdevīgākajiem noteikumiem veiks 5.tramvaja maršruta infrastruktūras pielāgošanu zemās grīdas tramvaja parametriem.

Iepirkuma priekšmets ir tramvaja infrastruktūras pielāgošanu zemās grīdas tramvaja kustībai, veicot attiecīgus pārbūves, atjaunošanas un izbūves darbus 5.tramvaja maršruta posmā no krustojuma ar Jūrmalas gatvi līdz galapunktam “Iļģuciems”, Rīgā. Iepirkuma priekšmeta vispārīgs apraksts norādīts 2.pielikumā.

Iepirkuma priekšmetā paredzētie būvdarbi tiks veikti pamatojoties uz būvprojektiem: “Tramvaja infrastruktūras pielāgošana zemās grīdas tramvaja parametriem. 5.tramvaja maršruts.” un “Tramvaja infrastruktūras pielāgošana zemās grīdas tramvaja parametriem. 5.tramvaja maršruts. ELT un ELT-TKT risinājumi.”, kurus izstrādā SIA “Transportbūvju konsultācijas”.

Būvprojektu dokumentācija tiks pievienota otrās kārtas nolikumam.

Būvprojekta “Tramvaja infrastruktūras pielāgošana zemās grīdas tramvaja parametriem. 5.tramvaja maršruts. ELT un ELT-TKT risinājumi.” realizāciju (būvdarbus) veiks divi būvdarbu veicēji – būvuzņēmējs, ar kuru šīs iepirkuma procedūras rezultātā tiks noslēgts līgums, un Pasūtītājs - RP SIA “Rīgas satiksme” (atbilstoši 2.pielikumā norādītajam), līdz ar to būvatļaujā tiks reģistrēti divi būvdarbu veicēji un divi atbildīgie būvdarbu vadītāji un katrs būvdarbu veicējs būs atbildīgs par savu veicamo būvdarbu daļu.

Iepirkuma priekšmetā paredzēto būvdarbu plānotais izpildes termiņš ir 10 (desmit) mēneši un 2 (divi) mēneši ir objekta nodošanai ekspluatācijā.

* 1. Iepirkuma nomenklatūras kods**:** Galvenais CPV kods – 45234126-5 (tramvaja līniju būvniecība), 45233252-0 (Ielu seguma būvdarbi), papildus CPV kods - 45231300-8 (ūdens un notekūdeņu cauruļvadu būvdarbi).
  2. Iepirkumam plānots piesaistīt Eiropas Savienības Kohēzijas fonda līdzfinansējumu.
  3. Paredzamā līgumcena - **9 954 198,00** **EUR bez PVN.**
  4. Iepirkuma metode – slēgts konkurss, publicējot dalības uzaicinājumu, saskaņā ar Sabiedrisko pakalpojumu sniedzēju iepirkumu likuma prasībām. Iepirkums notiek divos posmos:
     1. pirmais posms - Kandidātu atlase dalībai Slēgtā konkursā. Kandidātu atlases laikā Pasūtītājs no Kandidātiem, kas pieteikušies kandidātu atlasei, atlasa Kandidātu atlases nolikuma prasībām atbilstošus Kandidātus.
     2. otrais posms – Pasūtītājs uzaicina pirmajā posmā atlasītos kandidātus iesniegt piedāvājumus. Tiek veikta uzaicināto Pretendentu iesniegto piedāvājumu vērtēšana un līguma slēgšanas tiesību piešķiršana. Piedāvājumu vērtēšanas laikā Pasūtītājs pārbauda piedāvājumu atbilstību uzaicinājuma iesniegt piedāvājumu prasībām un atbilstoši piedāvājuma izvēles kritērijam izraugās pretendentu, kam tiek piešķirtas iepirkuma līguma slēgšanas tiesības.
  5. Iepirkuma priekšmets nav sadalīts daļās, jo abi būvprojekti ir savstarpēji saistīti, attiecas uz vienu infrastruktūras objektu (5.tramvaja maršruta infrastruktūras pielāgošanai zemās grīdas tramvaja kustībai) un plānota vienlaikus visa objekta pieņemšana ekspluatācijā.
  6. *Iepirkuma līgumā plānots paredzēt, ka Pasūtītājs samaksā būvuzņēmējam avansu 10 % (desmit procentu) apmērā no līguma summas, ar nosacījumu, ka būvuzņēmējs iesniedz Pasūtītājam apdrošināšanas sabiedrības vai kredītiestādes izsniegtu avansa garantiju maksājamā avansa apmērā.*
  7. *Iepirkuma līgumā nav plānots paredzēt līguma izpildes garantijas iesniegšana.*
  8. *Iepirkuma līgumā plānots paredzēt garantijas laiku 3 (gadi) būvobjektam, izņemot ceļu horizontālo apzīmējumu, un 2 (divi) gadi uzklātajam ceļa horizontālajam apzīmējumam no objekta pieņemšanas ekspluatācijā, kā arī plānots paredzēt, ka uz 5% no izpildīto darbu maksājuma summas būvuzņēmējs uz garantijas termiņu pēc akta par objekta pieņemšanu ekspluatācijā parakstīšanas izsniedz bankas garantiju vai apdrošināšanas sabiedrības polisi, garantijas laikā radušos defektu novēršanai.*
  9. *Iepirkuma līgumā plānots paredzēt, ka samaksa par faktiski padarīto darbu tiks veikta 1 (vienu) reizi mēnesī, atbilstoši iepirkuma līgumā paredzētajām cenām, veicot ieturējumu no ikmēneša maksājuma proporcionāli izmaksātajam avansam, kā arī papildus ieturot 10% (desmit procentus).*
  10. *Iepirkuma līgumā plānots paredzēt, ka līguma izpildes laikā ir pieļaujama cenu korekcija šādos gadījumos:* 
      1. *var tikt koriģētas cenas, kuras Būvuzņēmējs ir norādījis konkursa otrajā kārtā iesniegtajos Darbu daudzumu un izmaksu sarakstos pie izmaksām, kas saistītas ar darba samaksu, ja tiek grozīts Būvniecības nozares ģenerālvienošanā, kas stājās spēkā 2019.gada 3.novembrī, noteiktās minimālās darba algas vai stundas likmes apmērs. Šādā gadījumā cenas tiek koriģētas ar nākamo mēnesi pēc Būvniecības nozares ģenerālvienošanās grozījumu stāšanās spēkā un cenas tiek koriģētas procentuāli tādā apjomā, kā ģenerālvienošanā noteikts palielinājums /samazinājums. Puse, kura vēlas veikt cenu korekciju, iesniedz otrai Pusei rakstisku lūgumu, kuram pievieno Būvniecības nozares ģenerālvienošanās attiecīgos grozījumus.*
      2. *vienu reizi Līguma darbības laikā – 6 (sešus) mēnešus pēc konkursa otrās kārtas piedāvājuma iesniegšanas, vadoties no LR Centrālās statistikas pārvaldes noteiktajiem būvmateriālu (būvizstrādājumu) izmaksu indeksiem (pārmaiņām) iepriekšējā pusgadā (6 mēnešos,) var tikt koriģētas cenas, kuras Būvuzņēmējs ir norādījis konkursa otrajā kārtā iesniegtajos Darbu daudzumu un izmaksu sarakstos pie būvmateriālu (būvizstrādājumu) izmaksām. Cenu indeksus (pārmaiņas) nosaka vadoties no iepriekšējā pilnā ceturkšņa pirms konkursa otrās kārtas piedāvājuma iesniegšanas datiem, salīdzinot ar attiecīgu pilno ceturksni pēc pusgada. Puse, kura vēlas veikt cenu korekciju, iesniedz otrai Pusei rakstisku lūgumu, kuram pievieno LR Centrālās statistikas pārvaldes izziņu.*
      3. *vienu reizi Līguma darbības laikā – 6 (sešus) mēnešus pēc piedāvājuma iesniegšanas var tikt koriģētas cenas, kuras Būvuzņēmējs norādījis konkursa otrajā kārtā iesniegtajos Darbu daudzumu un izmaksu sarakstos pie degvielas izmaksām (sadaļas “Mehānismi” apakšsadaļā “Degviela”). Puse, kura vēlas veikt cenu korekciju, iesniedz otrai Pusei rakstisku lūgumu, kuram pievieno objektīvus pierādījumus par degvielas cenu izmaiņām šajā punktā norādītajā 6 (sešu) mēnešu periodā.*
  11. *1.11.2. un 1.11.3.punktā paredzētās cenu korekcijas tiek piemērotas ar nākamo mēnesi, kad pagājuši pilni 6 (seši) mēneši no piedāvājuma iesniegšanas termiņa. 1.11.punktā paredzētās cenu korekcijas tiek piemērotas tikai tad, ja cenu izmaiņas attiecīgajā sadaļā (1.11.1., 1.11.2. vai 1.11.3.punktā paredzētā izmaksu sadaļa) pārsniedz 5 (piecus) procentus.*
  12. *Puse, kura vēlas veikt cenu korekciju, 1 mēneša laikā no brīža, kad ir iestājušies nolikuma 1.11.1., 1.11.2. vai 1.11.3.punktos norādītie apstākļi, kad var tikt koriģētas cenas, iesniedz otrai Pusei rakstisku lūgumu, pievienojot attiecīgajos nolikuma punktos (1.11.1., 1.11.2. vai 1.11.3.punktos) norādītos dokumentus.*

*(Ar 2022. gada 29. aprīļa grozījumiem, kas stājas spēkā 2022. gada 29. aprīlī).*

1. **Iepirkuma identifikācijas numurs:** Iepirkuma identifikācijas numurs - RS/2022/11.
2. **Pasūtītāja nosaukums, adrese un citi rekvizīti:**

Rīgas pašvaldības sabiedrība ar ierobežotu atbildību "Rīgas satiksme"

Reģistrācijas numurs 40003619950

Juridiskā adrese: Kleistu iela 28, Rīga, LV-1067,

Biroja adrese: Vestienas iela 35, Rīga, LV-1035,

Tālr. 67104800; fakss 67104802; e-pasts [sekretariats@rigassatiksme.lv](mailto:sekretariats@rigassatiksme.lv)

1. **Paziņojums par līgumu**

Paziņojums par līgumu tiek publicēts Iepirkumu uzraudzības tīmekļvietnē [www.iub.gov.lv](http://www.iub.gov.lv) un Eiropas Savienības oficiālajā vēstnesī.

1. **Pasūtītāja kontaktpersona:**

Alena Kamisarova, tel. +371 67104791, e-pasts – [alena.kamisarova@rigassatiksme.lv](mailto:alena.kamisarova@rigassatiksme.lv).

1. **Kandidāti**
   1. Iepirkuma procedūrā var piedalīties jebkurš piegādātājs, kas atbilst Pasūtītāja izvirzītajām atlases prasībām un spējīgs veikt kandidātu atlases nolikumā paredzētos būvdarbus.
   2. Piegādātājiem ir tiesības apvienoties apvienībā un iesniegt kopīgu pieteikumu un piedāvājumu.
   3. Gadījumā, ja kandidāts ir apvienība un tā otrās kārtas nolikumā noteiktajā kārtībā tiks atzīta par konkursa uzvarētāju un iegūs tiesības slēgt iepirkuma līgumu, tad apvienības dalībniekiem pirms iepirkuma līguma noslēgšanas jāizveido personālsabiedrība (pilnsabiedrība) vai jānoslēdz sabiedrības līgums, vienojoties par apvienības dalībnieku atbildības sadalījumu.
   4. Pieteikumu variantu iesniegšana nav pieļaujama.

**II INFORMĀCIJAS APMAIŅA, PIETEIKUMU NOFORMĒŠANAS, IESNIEGŠANAS KĀRTĪBA**

1. **Informācijas apmaiņa**
   1. Saziņa starp Pasūtītāju un ieinteresētajiem piegādātājiem iepirkuma procedūras ietvaros notiek rakstveidā pa pastu vai elektronisko pastu latviešu valodā.
   2. Ieinteresētie piegādātāji var saņemt iepirkuma procedūras dokumentus un ar tiem iepazīties Pasūtītāja interneta vietnē www.rigassatiksme.lv, sadaļā “Iepirkumi un izsoles” un elektronisko iepirkumu sistēmā apakšsistēmā „e-konkursi” <https://www.eis.gov.lv/EKEIS/Supplier>.
   3. Tiek uzskatīts, ka visi ieinteresētie Piegādātāji jebkuru papildu informāciju par iepirkuma procedūru ir saņēmuši brīdī, kad tā publicēta Pasūtītāja profilā Elektroniskajā iepirkumu sistēmā.
   4. Papildu informāciju ieinteresētais piegādātājs var pieprasīt latviešu valodā, izmantojot Elektroniskajā iepirkumu sistēmā funkciju “Pretendentu jautājumi” vai nosūtot pieprasījumu nolikuma 4.punktā norādītajai kontaktpersonai elektroniski, izmantojot drošu elektronisko parakstu vai pievienojot elektroniskajam pastam skenētu dokumentu.
   5. Ja ieinteresētais piegādātājs ir laicīgi pieprasījis papildu informāciju par iepirkuma procedūras dokumentos iekļautajām prasībām, Pasūtītājs to sniedz piecu darbdienu laikā, bet ne vēlāk kā sešas dienas pirms pieteikumu iesniegšanas termiņa beigām.
   6. Jebkura papildu informācija, kas tiks sniegta saistībā ar šo iepirkuma procedūru, tiks nosūtīta piegādātājam, kurš uzdevis jautājumu, kā arī publicēta Pasūtītāja pircēja profilā Elektronisko iepirkumu sistēmā e-konkursu apakšsistēmā šīs iepirkuma procedūras sadaļā. Piegādātājam ir pienākums sekot līdzi publicētajai informācijai.
   7. Iepirkuma komisija var izdarīt grozījumus iepirkuma procedūras nolikumā, par tiem nosūtot paziņojumus Iepirkumu uzraudzības birojam. Ne vēlāk kā vienu dienu pēc tam, kad paziņojums par grozījumiem iesniegts Iepirkumu uzraudzības birojam publicēšanai, informācija par grozījumiem tiek ievietota Elektronisko iepirkumu sistēmas tīmekļa vietnē [www.eis.gov.lv](http://www.eis.gov.lv) un Pasūtītāja interneta vietnē [www.rigassatiksme.lv](http://www.rigassatiksme.lv).
2. **Pieteikumu iesniegšanas, atvēršanas laiks, datums un kārtība**
   1. Iepirkuma procedūras pieteikumi jāiesniedz līdz *2022. gada 23. maija plkst.15:00* elektroniski Elektronisko iepirkumu sistēmas e-konkursu apakšsistēmā, vienā no zemāk minētajiem formātiem. Katra iesniedzamā dokumenta formāts var atšķirties, bet ir jāievēro šādi iespējamie veidi:

*(Ar 2022. gada 25. aprīļa grozījumiem, kas stājas spēkā 2022. gada 25. aprīlī).*

* + 1. Apakšsistēmas piedāvātos rīkus, aizpildot minētās sistēmas Apakšsistēmā iepirkuma procedūras sadaļā ievietotās formas;
    2. elektroniski aizpildāmos dokumentus elektroniski sagatavojot ārpus Apakšsistēmas un pievienojot atbilstošajām prasībām (šādā gadījumā kandidāts ir atbildīgs par aizpildāmo formu atbilstību dokumentācijas prasībām un formu paraugiem);
    3. elektroniski sagatavoto piedāvājumu šifrējot ārpus Apakšsistēmas ar trešās personas piedāvātiem datu aizsardzības rīkiem un aizsargājot ar elektronisku atslēgu un paroli (šādā gadījumā kandidāts ir atbildīgs par aizpildāmo formu atbilstību dokumentācijas prasībām un formu paraugiem, kā arī dokumenta atvēršanas un nolasīšanas iespējām).
  1. Sagatavojot pieteikumu, kandidāts ievēro, ka:
     1. Pieteikuma veidlapa jāaizpilda tikai elektroniski, atsevišķā elektroniskā dokumentā ar Microsoft Office 2010 (vai jaunākas programmatūras versijas) rīkiem lasāmā formātā.
     2. Iesniedzot pieteikumu, Kandidāta pieteikuma veidlapu (1.pielikums) paraksta Kandidātu pārstāvēt tiesīgā persona, pievienojot pārstāvību apliecinošu dokumentu (piemēram, pilnvaru).
     3. Dokumentus Kandidāts pēc saviem ieskatiem ir tiesīgs iesniegt elektroniskā formā, parakstot tos ar Elektronisko iepirkumu sistēmas piedāvāto elektronisko parakstu vai parakstot ar drošu elektronisko parakstu.
     4. Pieteikums jāiesniedz latviešu valodā. Kandidāts var piedāvājumā iekļaut oriģināldokumentus vai aprakstus svešvalodā, bet dokumentiem, kas iesniegti citā valodā, jābūt pievienotam kandidāta apliecinātam tulkojumam latviešu valodā.
     5. Iesniedzot pieteikumu, Kandidāts pilnībā atzīst visus Nolikumā (t.sk. tā pielikumos un formās, kuras ir ievietotas Elektronisko iepirkumu sistēmā e-konkursu apakšsistēmas šā iepirkuma sadaļā) ietvertos nosacījumus.
     6. Pieteikums jāsagatavo tā, lai nekādā veidā netiktu apdraudēta Elektronisko iepirkumu sistēmas e-konkursu apakšsistēmas darbība un nebūtu ierobežota piekļuve pieteikumā ietvertajai informācijai, tostarp pieteikums nedrīkst saturēt datorvīrusus un citas kaitīgas programmatūras vai to ģeneratorus. Ja pieteikums saturēs kādu no šajā punktā minētajiem riskiem, tas netiks izskatīts. Gadījumā, ja pieteikums ir šifrēts, kandidātam ne vēlāk kā 15 (piecpadsmit) minūšu laikā pēc pieteikuma atvēršanas termiņa, jāiesniedz derīga elektroniskā atslēga un parole šifrētā dokumenta atvēršanai. Ja pieteikums saturēs kādu no šajā punktā minētajiem riskiem, tas netiks izskatīts.
  2. Ārpus Elektronisko iepirkumu sistēmas e-konkursu apakšsistēmas iesniegtie pieteikumi tiks atzīti par neatbilstošiem nolikuma prasībām.
  3. Iesniegtie pieteikumi tiks atvērti Elektronisko iepirkumu sistēmas e-konkursu apakšsistēmā pēc pieteikumu iesniegšanas termiņa beigām.

1. **Pieteikuma noformēšana**
   1. Iesniegtajiem dokumentiem ir jābūt skaidri salasāmiem, lai izvairītos no jebkādām šaubām un pārpratumiem, kas attiecas uz vārdiem un skaitļiem.
   2. Pieteikums iesniedzams latviešu valodā. Iepirkuma procedūras laikā sarakste starp Pasūtītāju un kandidātiem noris latviešu valodā. Svešvalodā sagatavotiem pieteikuma dokumentiem jāpievieno apliecināts tulkojums latviešu valodā saskaņā ar Ministru kabineta 2000. gada 22. augusta noteikumiem Nr.291 „Kārtība, kādā apliecināmi dokumentu tulkojumi valsts valodā”. Par dokumentu tulkojuma atbilstību oriģinālam atbild kandidāts.
   3. Informāciju, kas ir komercnoslēpums atbilstoši Komercnoslēpuma aizsardzības likumam, vai uzskatāma par konfidenciālu informāciju, kandidāts norāda savā pieteikumā. Komercnoslēpums vai konfidenciāla informācija nevar būt informācija, kas Sabiedrisko pakalpojumu sniedzēju iepirkumu likumā ir noteikta par vispārpieejamu informāciju.
   4. Ja pieteikumu iesniedz personu grupa vai personālsabiedrība, pieteikumā norāda personu, kura pārstāv personu grupu iepirkuma procedūrā, kā arī katra personu apvienības dalībnieka plānoto apjomu Iepirkuma līguma izpildē.
   5. Pieteikumā iekļautajiem dokumentiem jāatbilst Dokumentu juridiskā spēka likuma, Elektronisko dokumentu likuma un Ministru kabineta 2018.gada 4.septembra noteikumu Nr.558 „Dokumentu izstrādāšanas un noformēšanas kārtība” prasībām.

**III KANDIDĀTU ATLASE**

1. **Kandidāta izslēgšanas noteikumi**
   1. Pasūtītājs izslēdz kandidātu no dalības iepirkuma procedūrā, ja uz kandidātu ir attiecināms jebkurš no Sabiedrisko pakalpojumu sniedzēju iepirkumu likuma 48.panta pirmajā daļā noteiktajiem gadījumiem.
   2. Papildus nolikuma 10.1.punktā minētajam, Pasūtītājs izslēdz kandidātu no dalības iepirkuma procedūrā saskaņā ar Sabiedrisko pakalpojumu sniedzēju iepirkumu likuma 48.panta otrās daļas 1.punktu.

*(Ar 2022. gada 29. aprīļa grozījumiem, kas stājas spēkā 2022. gada 29. aprīlī).*

* 1. Nolikuma 10.1. un 10.2. punktā minētie izslēgšanas nosacījumi attiecas uz visiem piegādātāju apvienības dalībniekiem vai personālsabiedrības biedriem (ja kandidāts ir piegādātāju apvienība vai personālsabiedrība) un personām, uz kuru iespējām kandidāts balstās, lai apliecinātu, ka tā kvalifikācija atbilst nolikumā noteiktajām prasībām.
  2. Kandidātu izslēgšanas noteikumu attiecināmība uz konkrēto Kandidātu tiks pārbaudīta Sabiedrisko pakalpojumu sniedzēju iepirkumu likuma 48. pantā noteiktajā kārtībā.

1. **Prasības attiecībā uz kandidāta saimniecisko un finansiālo stāvokli**
   1. Kandidātam ir stabili finanšu un saimnieciskās darbības rādītāji, kurus, piemērojot vispārpieņemtos finanšu analīzes paņēmienus, kā arī pamatojoties uz pēdējā auditētā un apstiprinātā gada pārskata (ja audita (revidenta ziņojuma) sagatavošana nepieciešama saskaņā ar normatīvo aktu prasībām) vai operatīvā finanšu pārskata (ja kandidāta darbības laiks ir mazāks nekā viens gads un tam nav normatīvajos aktos noteiktajā kārtībā sagatavots un apstiprināts gada pārskats) rezultātiem, raksturo:
      1. likviditātes koeficients: apgrozāmie līdzekļi/īstermiņa saistības ≥1;
      2. pozitīvs pašu kapitāls.

Ja Kandidāts ir piegādātāju apvienība, tad vismaz vienam no piegādātāju apvienības dalībniekiem, uz kura finansiālajām spējām kandidāts balstās un kurš būs finansiāli atbildīgs par līguma izpildi, ir jāatbilst nolikuma 11.1. prasībām.

* 1. Apliecinot atbilstību 11.1.punkta prasībām, kandidāts var balstīties uz citu personu saimnieciskajām un finansiālajām iespējām. Šādā gadījumā kandidāts pierāda Pasūtītājam, ka viņa rīcībā būs nepieciešamie resursi, iesniedzot šo personu apliecinājumu vai vienošanos par sadarbību iepirkuma līguma izpildē. Kandidātam un personai, uz kuras saimnieciskajām un finansiālajām spējām kandidāts balstās, jābūt solidāri atbildīgiem par iepirkuma līguma izpildi.

1. **Atbilstība profesionālās darbības veikšanai un tehniskajām spējām**
   1. Kandidātam vai, ja kandidāts ir piegādātāju apvienība (turpmāk – apvienība) – visiem apvienības dalībniekiem, ir jābūt reģistrētiem Komercreģistrā vai, ja kandidāts ir ārvalstu persona – reģistrētam atbilstoši attiecīgās valsts normatīvo aktu prasībām.
   2. Kandidātam vai, ja Kandidāts ir apvienība, tad visiem apvienības dalībniekiem kopā, ir jābūt tiesībām veikt ceļu būvdarbus, ūdensapgādes un kanalizācijas sistēmu būvdarbus un elektroietaišu (līdz 1 kV; no 1 līdz 35 kV) izbūves darbus. Ja kandidāts ir apvienība, tad katram apvienības dalībniekam, ir jābūt tiesībām veikt darbus tajās sfērās, kurās, saskaņā ar noslēgto vienošanos starp apvienības dalībniekiem, apvienības dalībnieks ir apņēmies veikt. Tiesības veikt darbus attiecīgajās sfērās apliecina reģistrācija Latvijas Republikas Būvkomersantu reģistrā saskaņā ar Būvniecības likuma 22.panta pirmo daļu un Ministru kabineta 2014.gada 25.februāra noteikumu Nr.116 „Būvkomersantu reģistrācijas noteikumi” prasībām. Ja kandidāts (kandidāta dalībnieks) nav reģistrēts Latvijas Republikas Būvkomersantu reģistrā, bet konkursa otrās kārtas nolikumā noteiktajā kārtībā tiks atzīts par konkursa uzvarētāju, tad šim kandidātam (kandidāta dalībniekam, kurš veiks iepirkuma priekšmetā ietilpstošos būvdarbus) līdz iepirkuma līguma slēgšanai jāreģistrējas Latvijas Republikas Būvkomersantu reģistrā.
   3. Ja kandidāts vai apvienības dalībnieks ir ārvalstu persona, tam jābūt reģistrētam atbilstoši attiecīgās valsts normatīvo aktu prasībām, kas dod tiesības veikt darbus ceļu būvdarbus, ūdensapgādes un kanalizācijas sistēmu būvdarbus un elektroietaišu (līdz 1 kV; no 1 līdz 35 kV) izbūves darbus. Ja kandidāts (kandidāta dalībnieks) ir ārvalstu persona, un nav reģistrēts Latvijas Republikas Būvkomersantu reģistrā, bet konkursa otrās kārtas nolikumā noteiktajā kārtībā tiks atzīts par konkursa uzvarētāju, tad šim kandidātam (kandidāta dalībniekam, kurš veiks iepirkuma priekšmetā ietilpstošos būvdarbus) līdz iepirkuma līguma slēgšanai jāreģistrējas Latvijas Republikas Būvkomersantu reģistrā.
   4. *Kandidāts, vai, ja kandidāts ir apvienība, tad vismaz viens apvienības dalībnieks:*
      1. *ne vairāk kā 7 (septiņos) iepriekšējos gados (kā arī periodā līdz pieteikumu iesniegšanas brīdim) ir veicis apdzīvotas vietas[[1]](#footnote-2) ielu pārbūvi vai izbūvi vismaz 2 (divos) objektos, ar nosacījumu, ka abos šajos objektos būvdarbu ietvaros ir veikta tramvaju sliežu ceļu izbūve, pārbūve vai atjaunošana un objekti ir pilnībā pabeigti un nodoti ekspluatācijā;*
      2. *ne vairāk kā 7 (septiņos) iepriekšējos gados (kā arī periodā līdz pieteikumu iesniegšanas brīdim) ir veicis apdzīvotas vietas ielu pārbūvi vai izbūvi vismaz 2 (divos) objektos, ar nosacījumu, ka abos šajos objektos būvdarbu ietvaros ir veikta vairāku apakšzemes inženierkomunikāciju (piemēram, ūdensvads, kanalizācija, gāzes vads, utt.) izbūve vai pārbūve un objekti ir pilnībā pabeigti un nodoti ekspluatācijā;*
      3. *ne vairāk kā 7 (septiņos) iepriekšējos gados (kā arī periodā līdz pieteikumu iesniegšanas brīdim) ir veicis vismaz 12 elektrolīniju balstu izbūvi vai pārbūvi un objekts (-i), kurā (-os) veikta šo balstu izbūve vai pārbūve ir pilnībā pabeigts (-i) un nodots (-i) ekspluatācijā.*

*Kandidāta pieredze tiks atzīta par atbilstošu 12.4.punktam arī tad, ja nolikuma 12.4.1.-12.4.3.punktā norādītie būvdarbi būs veikti vienos un tajos pašos objektos (piemēram, nolikuma 12.4.3.punktā norādītie būvdarbi būs veikti vienā no objektiem, kurā veikti 12.4.2.punktā norādītie būvdarbi).*

*Kandidāta pieredze tiks atzīta par atbilstošu nolikuma 12.4.3.punktam, ja elektrolīniju balstu izbūves vai pārbūves darbi būs veikti vienā vai vairākos objektos.*

*(Ar 2022. gada 29. aprīļa grozījumiem, kas stājas spēkā 2022. gada 29. aprīlī).*

* 1. Kandidāta vai, ja kandidāts ir apvienība, tad vismaz viena apvienības dalībnieka rīcībā jābūt:
     1. atbildīgajam būvdarbu vadītājam, kurš veiks atbildīgā būvdarbu vadītāja pienākumus, un kuram ir būvprakses sertifikāts un pieredze:
        1. *ne vairāk kā 7 (septiņos) iepriekšējos gados (kā arī periodā līdz pieteikumu iesniegšanas brīdim) apdzīvotas vietas**ielu pārbūves vai izbūves darbu vadīšanā kā atbildīgajam būvdarbu vadītājam 1 (vienā) objektā, kurš ir pilnībā pabeigts un nodots ekspluatācijā un kurā ir veikta tramvaju sliežu ceļu izbūve, pārbūve vai atjaunošana;*
        2. *ne vairāk kā 7 (septiņos) iepriekšējos gados (kā arī periodā līdz pieteikumu iesniegšanas brīdim) apdzīvotas vietas ielu pārbūves vai izbūves darbu vadīšanā kā atbildīgajam būvdarbu vadītājam 1 (vienā) objektā, kurš ir pilnībā pabeigts un nodots ekspluatācijā un kurā ir veikta vairāku apakšzemes inženierkomunikāciju (piemēram, ūdensvads, kanalizācija, gāzes vads, utt.) izbūve vai pārbūve.*

*(Ar 2022. gada 29. aprīļa grozījumiem, kas stājas spēkā 2022. gada 29. aprīlī).*

Atbildīgais būvdarbu vadītājs šī punkta izpratnē ir objekta būvatļaujā vai apliecinājuma kartē norādītā persona, kura ir iesniegusi būvvaldē saistību rakstu[[2]](#footnote-3) vai, kuru būvkomersants ir rakstiski noteicis kā atbildīgo būvdarbu vadītāju[[3]](#footnote-4) (attiecībā uz ārvalstīs veiktiem būvdarbiem personai jābūt norādītai būvniecības dokumentos, kā atbildīgajam būvdarbu vadītājam, atbilstoši attiecīgās valsts normatīvo aktu prasībām).

Kandidāta pieredze tiks atzīta par atbilstošu 12.5.1.punktam arī, ja nolikuma 12.5.1.1.punktā un 12.5.1.2.punktā norādītie būvdarbi būs veikti vienā objektā.

* + 1. *būvdarbu vadītājam, kuram ir būvprakses sertifikāts ūdensapgādes un kanalizācijas sistēmu būvdarbu vadīšanā, ieskaitot ugunsdzēsības sistēmas un pieredze ne vairāk kā 7 (septiņos) iepriekšējos gados (kā arī periodā līdz pieteikumu iesniegšanas brīdim) ūdensvada ar diametru vismaz 150 mm izbūves vai pārbūves darbu vadīšanā vismaz 1 (vienā) objektā, kurš ir pilnībā pabeigts un nodots ekspluatācijā.*

*(Ar 2022. gada 29. aprīļa grozījumiem, kas stājas spēkā 2022. gada 29. aprīlī).*

* + 1. būvdarbu vadītājam,kuram ir būvprakses sertifikāts elektroietaišu izbūves būvdarbu vadīšanā (spriegums līdz 1 kV).
    2. būvdarbu vadītājam,kuram ir būvprakses sertifikāts elektroietaišu izbūves būvdarbu vadīšanā (spriegums no 1 kV līdz 35 kV).

*Pieredze tiks uzskatīta par atbilstošu arī gadījumā, ja 12.5.3. un 12.5.4.punktā tiks norādīts viens speciālists (speciālistam ir gan nolikuma 12.5.3.punktā, gan 12.5.4.punktā norādītie būvprakses sertifikāti).*

*(Ar 2022. gada 29. aprīļa grozījumiem, kas stājas spēkā 2022. gada 29. aprīlī).*

* 1. Ja kandidāts (arī apvienība), lai apliecinātu, ka tā kvalifikācija atbilst nolikumā noteiktajām prasībām, balstās uz citas personas iespējām, jābūt šīs personas apliecinājumam vai vienošanai par sadarbību konkrētā līguma izpildē vai par nepieciešamo resursu nodošanu kandidāta rīcībā. Ja šajā punktā minētā persona ir ārvalstu persona, tai ir jābūt reģistrētai atbilstoši attiecīgās valsts normatīvo aktu prasībām.
  2. Ja persona, uz kuru iespējām kandidāts balstās, lai apliecinātu tā kvalifikācijas atbilstību nolikumā noteiktajām prasībām vai apakšuzņēmējs, veiks iepirkuma priekšmetā ietilpstošos būvdarbus (saskaņā ar Būvniecības likumu), tam jābūt reģistrētam Latvijas Republikas Būvkomersantu reģistrā (kas dod tiesības veikt būvdarbus attiecīgajā sfērā (jomā)), saskaņā ar Būvniecības likuma 22.panta pirmo daļu un Ministru kabineta 2014.gada 25.februāra noteikumu Nr.116 „Būvkomersantu reģistrācijas noteikumi” prasībām, vai, ja šīs personas ir ārvalstu persona, tām jābūt reģistrētai atbilstoši attiecīgās valsts normatīvo aktu prasībām, kas dod tiesības veikt darbus iepirkuma priekšmetā paredzētajā būvdarbu jomā (sfērā) un gadījumā, konkursa otrās kārtas nolikumā noteiktajā kārtībā tiks atzīts par konkursa uzvarētāju, tad personai, uz kuru iespējām kandidāts balstās, lai apliecinātu tā kvalifikācijas atbilstību nolikumā noteiktajām prasībām vai apakšuzņēmējam, kuri veiks iepirkuma priekšmetā ietilpstošos būvdarbus līdz iepirkuma līguma slēgšanai jāreģistrējas Latvijas Republikas Būvkomersantu reģistrā.

1. **Kandidātu atlases dokumenti**
   1. Kā sākotnējo pierādījumu atbilstībai iepirkuma procedūras dokumentos noteiktajām kandidātu atlases prasībām (nolikuma 10.-12.punkts) Kandidāts ir tiesīgs iesniegt Eiropas vienoto iepirkuma procedūras dokumentu, tajā aizpildot II daļu “Informācija par ekonomikas dalībnieku”, III daļu “Izslēgšanas iemesli”, IV daļu “Atlases kritēriji”, VI daļu “Noslēguma apliecinājumi”. Kandidāts iesniedz Eiropas vienoto iepirkuma procedūras dokumentu par katru personu, uz kuras iespējām tas balstās, lai apliecinātu, ka tā kvalifikācija atbilst paziņojumā par līgumu vai iepirkuma procedūras dokumentos noteiktajām prasībām, tajā aizpildot II daļu “Informācija par ekonomikas dalībnieku”, III daļu “Izslēgšanas iemesli”, IV daļu “Atlases kritēriji”, VI daļu “Noslēguma apliecinājumi”. Piegādātāju apvienība iesniedz atsevišķu Eiropas vienoto iepirkuma procedūras dokumentu par katru tās dalībnieku. Eiropas vienotais iepirkuma procedūras dokuments ir pieejams Elektronisko iepirkumu sistēmas tīmekļvietnē: espd.eis.gov.lv. Pasūtītājam jebkurā iepirkuma procedūras stadijā ir tiesības prasīt, lai kandidāts iesniedz visus vai daļu no dokumentiem, kas apliecina atbilstību paziņojumā par līgumu vai iepirkuma procedūras dokumentos noteiktajām kandidātu atlases prasībām.
   2. Lai noskaidrotu kandidātu atbilstību Pasūtītāja izvirzītajām atlases prasībām, Pasūtītājs pārbaudīs par kandidātu pieejamo informāciju publiskās datubāzēs.
   3. Kopā ar pieteikumu kandidātam jāiesniedz šādi “Kandidātu atlases dokumenti”:
      1. ārvalstīs reģistrētam kandidātam jāiesniedz kompetentas attiecīgās valsts institūcijas izsniegts dokuments, kas apliecina, ka kandidāts ir reģistrēts atbilstoši tās valsts normatīvo aktu prasībām, vai cits apliecinājums par reģistrāciju, ja ārvalsts kompetentā iestāde šādu dokumentu neizsniedz. Šis nosacījums attiecas arī uz apakšuzņēmēju vai personu, uz kuras iespējām kandidāts balstās. Par Latvijas Republikā reģistrēto kandidātu, piegādātāju apvienības dalībnieku, apakšuzņēmēju vai personu, uz kuras iespējām kandidāts balstās, reģistrāciju atbilstoši normatīvo aktu prasībām (ja normatīvie akti to paredz) Pasūtītājs pārliecināsies publiski pieejamās datubāzēs vai attiecīgajā reģistra iestādē;
      2. ja kandidāts ir apvienība, jāiesniedz vienošanās par apvienības dalībnieku sadarbību iepirkuma priekšmeta izpildē;
      3. ārvalstu personai, ja tā nav reģistrēta Latvijas Republikas Būvkomersantu reģistrā, jāiesniedz atbilstoši attiecīgās valsts normatīvajiem aktiem izsniegts dokuments, kas apliecina tiesības veikt iepirkuma priekšmetā paredzētos būvdarbus un šīs personas apliecinājums, ka gadījumā, ja kandidāts konkursa otrās kārtas nolikumā noteiktajā kārtībā tiks atzīts par konkursa uzvarētāju, tad tā apņemas reģistrēties Latvijas Republikas Būvkomersantu reģistrā līdz iepirkuma līguma noslēgšanai. Iepirkuma līguma noslēgšanas termiņš var tikt pagarināts, ja izraudzītajam pretendentam nav iespējams ievērot līgumā noteikto līguma noslēgšanas termiņu objektīvu iemeslu dēļ – sakarā ar nolikuma nosacījumu izpildi par ārvalstu uzņēmuma reģistrāciju Latvijas Republikas Būvkomersantu reģistrā. Attiecībā uz Latvijas Republikas Būvkomersantu reģistrā reģistrētiem kandidātiem Pasūtītājs par šo kandidātu atbilstību nolikuma 12.2.punkta prasībai pārliecinās attiecīgo informāciju iegūstot publiskajā datubāzē (Būvniecības informācijas sistēmā (www.bis.gov.lv)).
      4. ārvalstu kandidātiem izziņa vai cits dokuments, kas apliecina kandidāta amatpersonu pārstāvības tiesības.
      5. kandidāta apliecinājums par kandidāta likviditātes koeficienta un pašu kapitāla rādītājiem pēdējā apstiprinātajā gada pārskatā un kandidāta pēdējā apstiprinātā gada pārskata sastāvdaļas – bilanču, peļņas vai zaudējumu aprēķinu un zvērināta revidenta ziņojuma, ja uz kandidātu attiecas pienākums iesniegt gada pārskatu zvērinātam revidentam pārbaudei saskaņā ar Gada pārskatu un konsolidēto gada pārskatu likumu (ārvalstniekam – saskaņā ar attiecīgās valsts normatīvo aktu par gada finanšu pārskatu sagatavošanas kārtību), kopijas. Vēlāk dibinātiem kandidātiem, kuriem neviens gada pārskats nav apstiprināts, ir jāiesniedz aktuālais finanšu un saimnieciskās darbības pārskats, no kura pasūtītājam ir iespējams pārliecināties par kandidāta atbilstību nolikuma 11.1. punkta prasībām.

Ja kandidāts ir apvienība, tad katram no apvienības dalībniekiem, uz kura (-u) finansiālajām spējām kandidāts balstās un kurš (-i) būs finansiāli atbildīgs (-i) par iepirkuma līguma izpildi jāiesniedz šajā punktā norādītā informācija.

* + 1. informācija par kandidāta veiktajiem darbiem, saskaņā ar nolikuma 12.4.punktā noteiktajām prasībām, norādot darbu pasūtītāju, objekta nosaukumu un raksturojumu, būvdarbu izpildes periodu, izpildes vietu, norādot datumu, kad objekts nodots ekspluatācijā (darbu saraksta paraugs Pielikums Nr.3) un **obligāti pievienojot** darbu pasūtītāju izziņas (atsauksmes) par visiem sarakstā norādītajiem objektiem, kurās tas apliecina kandidāta pieredzi nolikuma 12.4.punktā minēto darbu veikšanā (ja kandidāts objektīvu iemeslu dēļ nevar iesniegt būvprojektu pasūtītāja izziņas, jāiesniedz citi dokumenti, kas apliecina kandidāta pieredzes atbilstību nolikuma prasībām).
    2. informācija, kas apliecina nolikuma 12.5.1. un 12.5.2.punktā norādītā speciālista pieredzi, norādot darbu pasūtītāju, objekta nosaukumu un raksturojumu, darbu izpildes periodu, izpildes vietu, norādot datumu, kad objekti nodoti ekspluatācijā (darbu saraksta paraugs Pielikums Nr.3), **obligāti pievienojot** darbu pasūtītāju izziņas (atsauksmes) par visiem sarakstā norādītajiem objektiem, kurās tas apliecina kandidāta piedāvātā speciālista pieredzi nolikuma 12.5.1. un 12.5.2.punktā minēto darbu veikšanā (ja kandidāts objektīvu iemeslu dēļ nevar iesniegt darbu pasūtītāja izziņas, jāiesniedz citi dokumenti, kas apliecina speciālistu pieredzes atbilstību nolikuma prasībām), un, **pievienojot** nolikuma 12.5.1.-12.5.4.punktā norādīto speciālistu apliecinājumus par gatavību veikt attiecīgā speciālista pienākumus iepirkuma līguma ietvaros, ja kandidāts tiek atzīts par konkursa otrās kārtas uzvarētāju, un kandidātam jānorāda, kāds būs tiesisko attiecību veids (darba līgums, uzņēmuma līgums, vai tml.) starp kandidātu un nolikuma 12.5.1.-12.5.4.punktā norādītajiem speciālistiem.
    3. Attiecībā uz ārvalstu speciālistu:
* *kura mītnes valsts ir Eiropas Savienības dalībvalsts vai Eiropas Brīvās tirdzniecības asociācijas dalībvalsts - ārvalstu kandidāta personāla kvalifikācijai ir jāatbilst speciālista reģistrācijas valsts, kurā speciālists pastāvīgi strādā, attiecīgajā profesijā prasībām noteiktu pakalpojumu sniegšanai. Kandidātam ir jāiesniedz apliecinājums, ka tā piesaistītie ārvalstu speciālisti ir tiesīgi sniegt nolikuma 12.5.1.-12.5.4.punktā norādītos pakalpojumus, un gadījumā, ja ar kandidātu tiks noslēgts iepirkuma līgums, tas līdz iepirkuma līguma noslēgšanai iesniegs atzīšanas institūcijai deklarāciju par īslaicīgu profesionālo pakalpojumu sniegšanu Latvijas Republikas reglamentētajā profesijā. Kandidāts nākošajā darba dienā pēc deklarācijas par īslaicīgu profesionālo pakalpojumu sniegšanu Latvijas Republikas reglamentētajā profesijā iesniegšanas atzīšanas institūcijā, iesniedz Pasūtītājam dokumentu, kas apliecina minētās deklarācijas iesniegšanas faktu. Kandidātam jāiesniedz Pasūtītājam informācija no atzīšanas institūcijas par to, ka visi nepieciešamie dokumenti ir saņemti un attiecīgais speciālists ir iekļauts Būvniecības informācijas sistēmā.*

*(Ar 2022. gada 29. aprīļa grozījumiem, kas stājas spēkā 2022. gada 29. aprīlī).*

* ārvalstu speciālistu, kura mītnes valsts nav Eiropas Savienības dalībvalsts vai Eiropas Brīvās tirdzniecības asociācijas dalībvalsts – kandidātam jāiesniedz atbilstoši attiecīgās valsts normatīvajiem aktiem izsniegts dokuments, kas apliecina speciālistu profesionālo kvalifikāciju sniegt nolikuma 12.5.1.-12.5.4.punktā norādītos pakalpojumus un apliecinājumu, ka gadījumā, ja kandidāts konkursa otrajā kārtā iegūst tiesības slēgt līgumu, līdz iepirkuma līguma noslēgšanai tie iesniegs dokumentu, kas apliecina, ka ārvalstu speciālistu profesionālā kvalifikācija atbilst Latvijas Republikā noteiktajām prasībām un ir atzīta atbilstoši likuma „Par reglamentētajām profesijām un profesionālās kvalifikācijas atzīšanu” prasībām.

Par speciālistu būvprakses sertifikātu esamību atbilstoši nolikuma 12.5.1.-12.5.4.punktiem, kuri būvprakses sertifikātu saņēmuši Latvijas Republikā, Pasūtītājs pārliecinās attiecīgo informāciju iegūstot publiskajā datubāzē (Būvniecības informācijas sistēmā ([www.bis.gov.lv)](http://www.bis.gov.lv))).

* 1. Izziņas un citus dokumentus, kurus izsniedz Latvijas kompetentās institūcijas, pasūtītājs pieņem un atzīst, ja tie izdoti ne agrāk kā vienu mēnesi pirms iesniegšanas dienas, bet ārvalstu kompetento institūciju izsniegtās izziņas un citus dokumentus Pasūtītājs pieņem un atzīst, ja tie izdoti ne agrāk kā sešus mēnešus pirms iesniegšanas dienas, ja izziņas vai dokumenta izdevējs nav norādījis īsāku tā derīguma termiņu.
  2. *Ja kandidāts vai personālsabiedrības biedrs (ja kandidāts ir personālsabiedrība) atbilst Sabiedrisko pakalpojumu sniedzēju iepirkuma likuma 48.panta pirmās daļas 1.,3.,4.,5.,6., vai 7.punktā vai Sabiedrisko pakalpojumu sniedzēju iepirkuma likuma 48.panta otrās daļas 1.punktā minētajam izslēgšanas gadījumam, kandidāts kopā ar pieteikumu iesniedz skaidrojumu un pierādījumus par nodarītā kaitējuma atlīdzināšanu vai noslēgtu vienošanos par nodarītā kaitējuma atlīdzināšanu, sadarbošanos ar izmeklēšanas iestādēm un veiktajiem tehniskajiem, organizatoriskajiem vai personālvadības pasākumiem, lai pierādītu savu uzticamību un novērstu tādu pašu un līdzīgu gadījumu atkārtošanos nākotnē.*
  3. *Ja pretendents ir apvienība, tad katram no apvienības dalībniekiem jāiesniedz visa nolikuma 13.3.1., 13.3.3., 13.3.4..punktā paredzētā informācija. Savukārt, nolikuma 13.3.5., 13.3.6., 13.3.7, 13.3.8.punktā paredzēto informāciju var iesniegt viens vai vairāki no apvienības dalībniekiem atbilstoši šajos punktos noteiktajām prasībām, savukārt, 13.3.2 punktā paredzēto informāciju (vai apliecinājumu) apvienības dalībnieki iesniedz kopā.*

*(Ar 2022. gada 29. aprīļa grozījumiem, kas stājas spēkā 2022. gada 29. aprīlī).*

**IV PIETEIKUMU VĒRTĒŠANA**

1. **Pieteikumu vērtēšanas kārtība**
   1. Visus ar iepirkuma procedūras norisi saistītos jautājumus risina Pasūtītāja izveidota iepirkuma komisija (turpmāk – Komisija).
   2. No sākuma Komisija veic pieteikumu noformējuma pārbaudi, kuras laikā izvērtē, vai pieteikums sagatavots un noformēts atbilstoši nolikuma II sadaļas prasībām. Ja pieteikums neatbilst nolikuma prasībām, Komisijai, izvērtējot neatbilstību būtiskumu un ievērojot samērīguma principu, ir tiesības to noraidīt.
   3. Pēc pieteikuma noformējuma pārbaudes Komisija veic kandidātu atlasi.
   4. Kandidātu atlase notiek pēc kandidātu pieteikumā iesniegtajiem atlases dokumentiem, kā arī pārbaudot kandidātu atbilstību nolikumā izvirzītajām prasībām publiski pieejamās datubāzēs.
   5. Kandidātu atlases laikā sākotnēji tiek izvērtēta kandidāta atbilstība nolikumā izvirzītajām prasībām attiecībā uz kandidāta saimniecisko un finansiālo stāvokli, tehniskajām un profesionālajām spējām, kā arī kandidāta atbilstība profesionālās darbības veikšanas prasībām.
   6. Attiecībā uz kandidātu, kas atbilst iepriekš minētajām nolikuma prasībām, iepirkuma Komisija pārbauda, vai uz attiecīgo kandidātu nav piemērojami Sabiedrisko pakalpojumu sniedzēju iepirkuma likuma 48.panta pirmajā daļā noteiktie kandidāta izslēgšanas noteikumi.
2. **Lēmuma par kandidātu atlases rezultātiem pieņemšana un paziņošana**
   1. Komisija lēmumus pieņem sēdēs. Komisija ir lemttiesīga, ja tās sēdē piedalās vismaz divas trešdaļas komisijas locekļu, bet ne mazāk kā trīs locekļi.
   2. Komisija lēmumu par kandidātu atlases rezultātiem pieņem ar balsu vairākumu. Ja Komisijas locekļu balsis sadalās vienādi, izšķirošā ir Komisijas priekšsēdētāja balss. Komisijas loceklis nevar atturēties no lēmuma pieņemšanas
   3. Lēmumu par kandidātu atlases rezultātiem pieņem Komisija saskaņā ar nolikuma 14.punktā noteikto pieteikumu vērtēšanas kārtību.
   4. Kandidāti, kuri un kuru pieteikumi atbildīs nolikumā noteiktajām prasībām, tiks uzaicināti iesniegt piedāvājumus Iepirkuma procedūras ietvaros.
3. **Lēmums par iepirkuma procedūras pārtraukšanu** 
   1. Komisija var jebkurā brīdī pārtraukt iepirkuma procedūru, ja tam ir objektīvs iemesls.

**V Piedāvājumu iesniegšana**

1. Kandidāti, kuri izturējuši kvalifikācijas pārbaudi, tiks uzaicināti iesniegt piedāvājumus, nosūtot uzaicinājumu un otrās kārtas nolikumu.
2. Piedāvājumu iesniegšanas termiņš tiks noteikts nosūtītajā uzaicinājumā, taču tas netiek noteikts īsāks kā 30 dienas no uzaicinājuma izsūtīšanas dienas.
3. *Piedāvājumu iesniegšanas nosacījumi un prasības, kā arī pilna tehniskā specifikācija (t.sk. būvprojekti), tiks iekļautas otrās kārtas nolikumā un uzaicinājumā iesniegt piedāvājumu. Kā kritērijs atbilstošo piedāvājumu salīdzināšanai un novērtēšanai tiks noteikts saimnieciski visizdevīgākais piedāvājums, kuru noteiks, ņemot vērā cenu. Komisija izvēlēsies piedāvājumu ar zemāko cenu.*

*(Ar 2022. gada 29. aprīļa grozījumiem, kas stājas spēkā 2022. gada 29. aprīlī).*

1. Vienlaicīgi ar piedāvājumu konkursa otrajā kārtā, kandidātam būs:
   1. jāiesniedz atbilstoši otrās kārtas nolikumam noformēts dokuments par piedāvājuma nodrošinājumu 100 000.00 EUR (viens simts tūkstoši *euro* 00 centi) apmērā;
   2. jānorāda visus tos apakšuzņēmējus, kuru veicamo būvdarbu vērtība ir vismaz 10 % (desmit procenti) no kopējās iepirkuma līguma vērtības vai lielāka, un katram šādam apakšuzņēmējam izpildei nododamo būvdarbu līguma daļu.
2. Ņemot vērā, ka Sabiedrisko pakalpojumu sniedzēju iepirkumu likuma izpratnē apakšuzņēmējs ir arī pretendenta apakšuzņēmēja piesaistīta vai nolīgta persona, kura veic būvdarbus, kas nepieciešami pasūtītāja noslēgtā būvdarbu līguma izpildei, neatkarīgi no tā, vai šī persona būvdarbus veic pretendentam vai citam apakšuzņēmējam (turpmāk - apakšuzņēmēja apakšuzņēmējs), jānorāda arī apakšuzņēmēja apakšuzņēmēju, ja tā veicamo būvdarbu vērtība ir vismaz 10% no kopējās iepirkuma līguma vērtības. Lai izvērtētu, vai apakšuzņēmēja veicamo būvdarbu vērtība ir vismaz 10% no kopējās iepirkuma līguma vērtības, jāņem vērā, ka saskaņā ar Sabiedrisko pakalpojumu sniedzēju iepirkumu likumu apakšuzņēmēja veicamo būvdarbu kopējo vērtību nosaka, ņemot vērā apakšuzņēmēja un visu attiecīgā iepirkuma ietvaros tā saistīto uzņēmumu veicamo būvdarbu vērtību. Par saistīto uzņēmumu uzskata kapitālsabiedrību, kurā saskaņā ar koncerna statusu nosakošajiem normatīvajiem aktiem apakšuzņēmējam ir izšķirošā ietekme vai kurai ir izšķirošā ietekme apakšuzņēmējā, vai kapitālsabiedrību, kurā izšķirošā ietekme ir citai kapitālsabiedrībai, kam vienlaikus ir izšķirošā ietekme attiecīgajā apakšuzņēmējā.
3. **Pielikumi**
   1. 1. pielikums – Pieteikuma iesniegšanas ieteicamā forma
   2. 2.pielikums – Iepirkuma priekšmeta apraksts;
   3. 3.pielikums – Būvdarbu saraksta paraugs.

RP SIA “Rīgas satiksme”

Iepirkumu komisijas priekšsēdētāja

*/elektroniski parakstīts/* K.Meiberga

Rīgā, 2022. gada 21. martā

1. pielikums  
slēgta konkursa nolikumam

“Tramvaja infrastruktūras pielāgošana zemās grīdas

tramvaja parametriem. 5.tramvaja maršruts.”

Id.Nr.RS/2022/11

**PIETEIKUMA IESNIEGŠANAS IETEICAMĀ FORMA**

*(uz Kandidāta veidlapas)*

Identifikācijas Nr.: RS/2022/11

**Pieteikums**

**par piedalīšanos iepirkuma procedūrā**

“Tramvaja infrastruktūras pielāgošana zemās grīdas

tramvaja parametriem. 5.tramvaja maršruts.”

identifikācijas Nr. RS/2022/11

1. **IESNIEDZA**

|  |  |
| --- | --- |
| **Uzņēmuma pilns nosaukums** |  |
| **Uzņēmuma reģistrācijas numurs un datums** |  |
| **Juridiskā adrese** |  |
| **Faktiskā adrese** |  |
| **Bankas rekvizīti** |  |

1. **KONTAKTPERSONA**

|  |  |
| --- | --- |
| **Vārds, uzvārds** |  |
| **Tālr. / Fakss** |  |
| **e-pasta adrese** |  |

1. **PIETEIKUMS**

Iepazinušies ar iepirkuma procedūras nolikumu un tā pielikumiem, mēs atbilstoši nolikuma prasībām iesniedzam pieteikumu iepirkuma procedūrā un apliecinām savu atbilstību iepirkuma procedūras nolikuma prasībām.

Iesniedzot pieteikumu, mēs apliecinām, ka esam iepazinušies ar iepirkuma procedūras dokumentos noteiktajām prasībām, sapratuši tās un pilnībā piekrituši visiem noteikumiem, kā arī garantējam sniegto ziņu un dokumentu patiesumu un precizitāti.

Ar šo apliecinām, ka visa dokumentācija, kas iesniegta kopā ar šo pieteikumu, ir patiesa un var tikt pārbaudīta attiecīgās institūcijās, bankās un pie uzņēmuma klientiem.

Kandidāta vai visu piegādātāju apvienības dalībnieku (gadījumā, ja kandidāts ir personu apvienība) vai kandidāta piesaistītā apakšuzņēmēja atbilstība mazā vai vidējā uzņēmuma definīcijai atbilstoši Eiropas Komisijas 2014.gada regulas Nr.651/2014 1.pielikuma 2.pantam:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Jānorāda uzņēmuma nosaukums un vārds “atbilst” vai “neatbilst”.

Informējam, ka uzņēmuma patiesais labuma guvējs ir - [[4]](#footnote-5)

Paraksta kandidāta pārstāvis ar pārstāvības tiesībām vai tā pilnvarota persona:

|  |  |
| --- | --- |
| **Vārds, uzvārds** |  |
| **Amats** |  |
| **Paraksts** |  |
| **Datums** |  |

2. pielikums  
slēgta konkursa nolikumam

“Tramvaja infrastruktūras pielāgošana zemās grīdas

tramvaja parametriem. 5.tramvaja maršruts.”

Id.Nr.RS/2022/11

Slēgtā konkursa “Tramvaja infrastruktūras pielāgošana zemās grīdas tramvaja parametriem. 5.tramvaja maršruts.” 1.posms – kandidātu atlase

**IEPIRKUMA PRIEKŠMETA APRAKSTS**

|  |  |  |
| --- | --- | --- |
| **I** | **Pasūtītājs –** RP SIA “Rīgas satiksme”  **Būvdarbu nepieciešamības pamatojums** - būvdarbus plānots veikt projekta ieceres “Rīgas tramvaja infrastruktūras pielāgošana zemās grīdas tramvaja parametriem” / RTIP5.7 (turpmāk – Projekts) Darbības programmas “Izaugsme un nodarbinātība” 4.5.1. specifiskā atbalsta mērķa “Attīstīt videi draudzīgu sabiedriskā transporta infrastruktūru” 4.5.1.1. pasākuma “Attīstīt videi draudzīgu sabiedriskā transporta infrastruktūru (sliežu transporta)” ietvaros, saskaņā ar 2020.gada 28.jūlija Ministru kabineta noteikumu Nr. 467[[5]](#footnote-6) nosacījumiem, attiecīgajiem Centrālās finanšu un līgumu aģentūras izsludinātajiem atlases un Civiltiesiskā līguma par Projekta ieviešanu nosacījumiem, kā arī citiem Projekta ieviešanu regulējošajiem normatīvajiem aktiem. | |
| **II** | **Vispārīgas ziņas par objektu** | |
| Būvprojektu nosaukums: | Tramvaja infrastruktūras pielāgošana zemās grīdas tramvaja parametriem. 5.tramvaja maršruts. |
| Tramvaja infrastruktūras pielāgošana zemās grīdas tramvaja parametriem. 5.tramvaja maršruts. ELT un ELT-TKT risinājumi. |
| Objekta adrese: | Rīga, Slokas ielas posms no krustojuma ar Jūrmalas gatvi, Dagmāras iela un Lilijas iela līdz tramvaja galapunktam Baltā ielā 2A, ar elektrokabeļu pievadiem līdz RP SIA “Rīgas satiksme” apakšstacijai Slokas ielā 54B un elektrokabeļu savienojumam Jūrmalas gatvē. |
| Būvniecības veids: | Pārbūve, izbūve un atjaunošana |
| Būves grupa: | II grupa |
| Būves lietošanas veids: | 2122 Pilsētas sliežu ceļi |
| 2214 Maģistrālās elektropārvades un elektrosadales līnijas |
| Būvatļauju Nr.: | BIS-BV-4.2-2021-853 |
| BIS-BV-4.2-2021-854 |
| **III** | **Būvniecības ieceres īstenošanas mērķis, būvdarbu apraksts un vispārīgi nosacījumi** | |
| 1. | Lai Dzirciema un Iļģuciema apkaimēs palielinātu tādu sabiedriskā transporta lietotāju skaitu, kas izmanto videi draudzīgu sabiedrisko transportu, vienlaikus mazinot sastrēgumus un privātā autotransporta ietekmi uz vidi un gaisa kvalitāti, nepieciešams uzlabot pārvietošanās pieredzi sabiedriskajā transportā, nodrošinot iespēju pasažieriem pārvietoties modernā, kvalitātes standartiem un vides pieejamības prasībām atbilstošā sabiedriskajā transportlīdzeklī, kā arī padarīt tramvaja satiksmi ātrāku un efektīvāku. Mērķa sasniegšanai nepieciešams paredzēt tramvaja infrastruktūras pielāgošanu zemās grīdas tramvaja kustībai, veicot attiecīgus pārbūves, atjaunošanas un izbūves darbus 5.tramvaja maršruta posmā no krustojuma ar Jūrmalas gatvi līdz galapunktam “Iļģuciems”. | |
| 2. | Būvdarbu veikšanas vieta paredzēta Rīgā, Iļģuciema un Dzirciema apkaimēs, Jūrmalas gatvē, Slokas, Dagmāras un Lilijas ielās. Būvniecības iecere paredz tramvaja infrastruktūras un ar to saistīto infrastruktūras objektu pārbūvi atbilstoši Būvprojektu risinājumiem un apjomiem, tostarp veicot tādus darbus, kā:   * sliežu izbūve uz dzelzsbetona gropjplātņu pamata ar asfaltbetona segumu, t.sk. esošās sliežu ceļu konstrukcijas demontāža; * sliežu konstrukcijas atjaunošana uz ozolkoka gulšņu pamata ar kaltā granīta bruģa segumu, t.sk. esošās sliežu ceļu konstrukcijas demontāža; * paaugstinātu, vides pieejamības prasībām atbilstošu tramvaja pieturvietu platformu izbūve gan ielas braucamajā daļā, gan ietves daļā, t.sk. pieturvietu aprīkojuma ierīkošana; * tramvaja kontakttīkla balstu izbūve uz mikropāļu pamata, t.sk. esošo tramvaja kontakttīkla balstu demontāža; * zemsprieguma un vidsprieguma pazemes elektrokabeļu pārbūve un jaunu posmu izbūve; * sliežu ceļu drenāžas tīklu izbūve; * ūdensvada ar pievadiem pārbūve un kanalizācijas tīklu atjaunošana ar oderēšanas metodi; * apgaismojuma gaisvadu tīklu ar gaismekļiem pārbūve; * inženiertīklu aizsardzības pasākumi atbilstoši Būvprojektu risinājumiem; * ielu un ietvju apmaļu pārbūve un seguma atjaunošana; * ceļu satiksmes organizācijas tehnisko līdzekļu ierīkošana.   Būvprojektu izstrādes ietvaros plānotie būvdarbu veidi un apjomi var tikt koriģēti. Detalizēts būvdarbu veidu un apjomu uzskaitījums tiks iekļauts Būvprojektu dokumentācijas sastāvā un būs pieejams izskatīšanai kandidātam pēc Būvprojektu akceptēšanas Rīgas domes Pilsētas attīstības departamentā (pēc atzīmes par projektēšanas nosacījumu izpildi saņemšanas). | |
| 3. | Būvuzņēmējam jāņem vērā, ka:   * Pasūtītājs nodrošina tramvaja kontakttīkla balstu iegādi un izsniegšanu Būvuzņēmējam; * pēc Būvuzņēmēja veiktiem kontakttīkla balstu izbūves darbiem Pasūtītājs ar saviem resursiem un materiāliem nodrošina kontakttīkla uzkarsistēmas pārbūvi; * Pasūtītājs nodrošina kontakttīklu barojošo zemsprieguma elektrokabeļu iegādi un izsniegšanu Būvuzņēmējam; * Pasūtītājs nodrošina sliežu un gulšņu ar sliežu stiprinājumiem iegādi un izsniegšanu Būvuzņēmējam; * lai būvdarbu laikā nodrošinātu tramvaja kustības pārkārtošanu uz vienu sliežu ceļu, Pasūtītājs nodrošina sliežu pārvedu ierīkošanu, uzraudzību un demontāžu, kā arī kontakttīkla uzkarsistēmas pagaidu pārveidi atbilstoši būvdarbu organizācijas etapiem. | |
| 4. | Būvdarbi jāorganizē tā, lai tie iespējami mazāk traucētu sabiedriskā transporta kustību visā būvdarbu laikā. | |
| **IV** | **Būvdarbu izpildes termiņi un vispārīgi nosacījumi** | |
| 1. | Būvdarbu izpildes termiņš nevar būt garāks par **10 (desmit)** mēnešiem, skaitot no Rīgas domes Pilsētas attīstības departamenta atzīmes izdarīšanas būvatļaujā par būvdarbu uzsākšanas nosacījumu izpildi dienas līdz akta par būvdarbu pabeigšanu objektā parakstīšanas dienai. Objektu nodošana ekspluatācijā (tajā skaitā, Rīgas domes Pilsētas attīstības departamenta parakstīts akts par objekta pieņemšanu ekspluatācijā) atbilstoši normatīvajiem aktiem nevar būt garāka par 2 (diviem mēnešiem) pēc akta par būvdarbu pabeigšanu objektā parakstīšanas dienas. Būvdarbu izpildes laikā netiks piemēroti tehnoloģiskie pārtraukumi. | |
| 3. | Būvuzņēmējs nodrošina visu nepieciešamo saskaņojumu (atļauju) saņemšanu no inženiertīklu īpašniekiem, citām institūcijām un uzņēmumiem, kas nepieciešami būvuzņēmēja veicamo darbu sadaļā ietilpstošo būvdarbu uzsākšanai un veikšanai. Minēto saskaņojumu (atļauju) saņemšanas termiņi neietekmē būvdarbu uzsākšanas termiņu. | |
| 4. | Būvuzņēmējs nodrošina normatīvajos aktos noteiktajos gadījumos un noteiktajā kārtībā pirms būvdarbu veikšanas informēt zemesgabalu īpašniekus, kuru īpašumos saskaņā ar Būvprojektu risinājumiem veicami būvdarbi (tajā skaitā demontāžas darbi). | |
| **V** | **Pielikumi** | |
| 1. | Būvprojekta “Tramvaja infrastruktūras pielāgošana zemās grīdas tramvaja parametriem. 5.tramvaja maršruts.” rasējumi GP-1-1 uz 1 (vienas) lapas, GP-2-1 – GP-2-5 uz 5 (piecām) lapām un GP-3-1 uz 1 (vienas) lapas.\* | |
| 2. | Būvprojekta “Tramvaja infrastruktūras pielāgošana zemās grīdas tramvaja parametriem. 5.tramvaja maršruts. ELT un ELT-TKT risinājumi.” rasējumi GP-1-1 uz 1 (vienas) lapas un GP-2-1 – GP-2-7 uz 7 (septiņām) lapām.\* | |
|  | *\* Būvprojektu risinājumi ir izstrādes stadijā un tie turpmākā projektēšanas gaitā var tikt koriģēti.* | |

3. pielikums  
slēgta konkursa nolikumam

“Tramvaja infrastruktūras pielāgošana zemās grīdas

tramvaja parametriem. 5.tramvaja maršruts.”

Id.Nr.RS/2022/11

**Būvdarbu saraksta paraugs**

(uz kandidāta veidlapas)

**Kandidāta** pieredze atbilstoši nolikuma 12.4.punktam:

|  |  |  |  |  |
| --- | --- | --- | --- | --- |
| Nr. | Pasūtītājs | Objekta nosaukums, būvdarbu veids | Izpildes  vieta | Būvdarbu izpildes periods un datums, kad objekts nodots ekspluatācijā |
| 1. |  |  |  |  |
| 2. |  |  |  |  |

**Atbildīga būvdarbu vadītāja** \_\_\_\_\_\_\_\_\_\_\_\_ *(vārds, uzvārds)* pieredze atbilstoši nolikuma 12.5.1.punktam:

|  |  |  |  |  |
| --- | --- | --- | --- | --- |
| Nr. | Pasūtītājs | Objekta nosaukums, būvdarbu veids | Izpildes vieta | Būvdarbu izpildes periods un datums, kad objekts nodots ekspluatācijā |
| 1. |  |  |  |  |
| 2. |  |  |  |  |

**Būvdarbu vadītāja** \_\_\_\_\_\_\_\_\_\_\_\_ *(vārds, uzvārds)* pieredze atbilstoši nolikuma 12.5.2.punktam:

|  |  |  |  |  |
| --- | --- | --- | --- | --- |
| Nr. | Pasūtītājs | Objekta nosaukums, būvdarbu veids | Izpildes vieta | Būvdarbu izpildes periods un datums, kad objekts nodots ekspluatācijā |
| 1. |  |  |  |  |
| 2. |  |  |  |  |

Norāde uz pilnvarojumu vai amata nosaukums

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Personas vārds, uzvārds*

1. Šeit un turpmāk - apdzīvotā vieta ir teritorija, kurā dzīvo cilvēki, ir izveidots ielu/ceļu tīkls, izveidota infrastruktūra un kurai piešķirts apdzīvotās vietas statuss attiecīgajā valstī. [↑](#footnote-ref-2)
2. Attiecībā uz laika posmu līdz 2018.gada 25.septembrim. [↑](#footnote-ref-3)
3. Attiecībā uz laika posmu no 2018.gada 26.septembra. [↑](#footnote-ref-4)
4. Kandidātam pieteikumā jānorāda tā patiesais labuma guvējs saskaņā ar Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma regulējumu.

   [↑](#footnote-ref-5)
5. 28.07.2020. MK Not. Nr. 467 “Darbības programmas “Izaugsme un nodarbinātība” 4.5.1. specifiskā atbalsta mērķa “Attīstīt videi draudzīgu sabiedriskā transporta infrastruktūru” 4.5.1.1. pasākuma “Attīstīt videi draudzīgu sabiedriskā transporta infrastruktūru (sliežu transporta)” īstenošanas noteikumi” (ar grozījumiem 07.01.2021. un 07.09.2021.) [↑](#footnote-ref-6)